(pentru postarea pe pagina de internet)

APROB,

PREFECT,

Călin-Petru MARIAN

De acord,

propun aprobarea,

SUBPREFECT, SUBPREFECT,

Lőrincz SZÉLL Oana Andreea BIRIȘ

******

***Din conţinutul acestui număr***:

[Repere din agenda publică a conducerii institutiei prefectului - judeţul Hunedoara în perioada 26 - 30 aprilie, 2021 2](#_Toc71022364)

[Selecţie de Acte normative apărute în Monitorul Oficial al României în perioada 26 – 30 aprilie, 2021 3](#_Toc71022365)

[Comunicate de presă ale Guvernului României 4](#_Toc71022366)

[Participarea premierului Florin Cîțu la consultări cu prefecții, în sistem online 4](#_Toc71022367)

[Reuniunea Comitetului interministerial pentru revenirea României la normalitate începând cu 1 iunie 2021, în contextul pandemiei de COVID-19 5](#_Toc71022368)

[Mesajul premierului Florin Cîțu cu prilejul Zilei Veteranilor de Război 6](#_Toc71022369)

[Informaţie Europeană 6](#_Toc71022370)

[NOUTĂȚI – Informații UTILE 7](#_Toc71022371)

[Modificări la eligibilitatea unor costuri din cadrul apelurilor pentru electrificarea gospodăriilor 7](#_Toc71022372)

[Situația granturilor pentru IMM-uri: A crescut numărul contractelor semnate pe măsura 2! 7](#_Toc71022373)

[Acord politic cu privire la propunerea privind o facilitate de împrumut pentru sectorul public în cadrul Mecanismului pentru o tranziție justă 7](#_Toc71022374)

[Ministerul Culturii organizează un grup de lucru cu reprezentanții ONG-urilor pentru îmbunătățirea finanțării proiectelor culturale 9](#_Toc71022375)

[ADR Vest a transmis Comisiei Europene a doua versiune a Programului Operațional Regional (POR) Vest 2021-2027 9](#_Toc71022376)

[FRDS: Schema de granturi mici dedicată intervențiilor prioritare pentru comunitățile de romi va fi lansată în luna mai! 10](#_Toc71022377)

[Proiect de HG privind decertificarea definitivă a unor cheltuieli prevăzute în cadrul POS Transport 2007–2013 10](#_Toc71022378)

[Perioada de înscriere în cadrul Programului privind creșterea eficienței energetice în școli a fost amânată 10](#_Toc71022379)

[Măsurile pentru debirocratizarea și flexibilizarea relațiilor de muncă în microîntreprinderi, adoptate de Guvern 11](#_Toc71022380)

[Programul-cadru pentru cercetare Orizont Europa, adoptat de către eurodeputați! 12](#_Toc71022381)

[POR: Eveniment online și gratuit pentru prezentarea apelului 2 de finanțare a incubatoarelor de afaceri 12](#_Toc71022382)

[Semnătura electronică poate fi acum folosită la încheierea contractului individual de muncă și întocmirea tuturor documentelor din domeniul relațiilor de muncă 13](#_Toc71022383)

[Ce oportunități de finanțare vor avea la dispoziție UAT-urile din bugetul Administrației Fondului pentru Mediu și PNRR-componenta de mediu 13](#_Toc71022384)

[Consultări 14](#_Toc71022385)

[Consultare publică: Modificări la metodologia de ajustare a prețurilor în cadrul devizelor aferente proiectelor de infrastructură publică finanțate prin POIM 14](#_Toc71022386)

[POCU: Proiect de HG pentru asigurarea finanțării proiectelor cu punctaj egal obținut în cadrul apelului pentru creșterea competențelor digitale ale angajaților din IMMuri 15](#_Toc71022387)

[APELURI – Finanțări 16](#_Toc71022388)

[Future Makers: 50 de start-ups, 11 țări & 20.000 de euro premii 16](#_Toc71022389)

[Înscrieri deschise în Acceleratorul de implicare civică pentru tineri! 17](#_Toc71022390)

[A fost lansat apelul POCA pentru implementarea de acțiuni de formare în domeniul achizițiilor 18](#_Toc71022391)

[Din actualitatea europeană 19](#_Toc71022392)

[CESE lansează ediția 2021 a Premiului societății civile, având ca temă politicile climatice 19](#_Toc71022393)

[Voluntariatul în rândul tinerilor: Comisia solicită opinia publicului cu privire la mobilitatea tinerilor voluntari 21](#_Toc71022394)

[Gestionarea migrației: noua strategie a UE privind returnarea voluntară și reintegrarea 22](#_Toc71022395)

[O mai bună legiferare – să ne unim forțele pentru a îmbunătăți legislația UE și a ne pregăti pentru viitor 24](#_Toc71022396)

[Uniunea Europeană a sănătății Comisia publică o consultare publică deschisă privind Spațiul european al datelor medicale 25](#_Toc71022397)

Întocmit,

Alexandra Irina Pădurean, manager public

Edit Iliescu, consilier

**Anul 2021 – numărul 17**

**26 - 30 aprilie**

Repere din agenda publică a conducerii institutiei prefectului - judeţul Hunedoara   
în perioada 26 - 30 aprilie, 2021

Facem cunoscute publicului următoarele acţiuni din agenda publică a domnului Călin Petru MARIAN, prefectul judeţului Hunedoara și a subprefecților Oana Andreea BIRIȘ și SZÉLL Lörincz:

| **Eveniment** | **Data** |
| --- | --- |
| *Întâlnire operativă cu şefii şi coordonatorii structurilor de specialitate din Instituţia Prefectului - judeţul Hunedoara* | ***26 aprilie*** |
| *Participare la centrul de vaccinare „Drive Thru” pentru a urmări desfășurarea activității de vaccinare.* | ***26 aprilie*** |
| *Vizită de lucru la sediile ISU Hunedoara, IPJ Hunedoara respectiv DSP Hunedoara.* | ***26 aprilie*** |
| *Întâlnire de lucru cu primarul comunei Vorța, Certejul de Sus, Orăștioara respectiv orașul Hațeg și Municipiul Deva.* | ***26 aprilie*** |
| *Întâlnire cu Preasfințitului Părinte Gurie, Episcopul Devei și al Hunedoarei, la care a participat și Preasfințitul Părinte Nestor Hunedoreanul, Arhiereu-vicar al Episcopiei Devei și Hunedoarei.* | ***26 aprilie*** |
| *Participare la emisiunea "Cea mai bună dimineață" difuzată de postul de televiziune Info HD.* | ***26 aprilie*** |
| *Întâlnire de lucru cu reprezentanții IPJ Hunedoara, ISU Hunedoara, IJJ Hunedoara, DSP Hunedoara precum și SJPI Hunedoara* | ***26 aprilie*** |
| *Întâlnire de lucru online pe tema modalități și medii de promovare proiect Învățămînt dual "Școală și carieră-Fii meseriaș".* | ***27 aprilie*** |
| *Participare la o consultare în sistem videoconferință, organizată de premierul Florin Cîțu împreună cu ministrul Afacerilor Interne, Lucian Bode. Temele discutate au fost referitoare la pregătirile autorităților pentru ca participarea populației la evenimentele ce vor avea loc cu prilejul sărbătorilor de Paște să beneficieze de toate măsurile de protecție și siguranță sanitară, în condițiile actuale ale stării de alertă.* | ***27 aprilie*** |
| *Deplasare în municipiul Hunedoara împreună cu directorul DSP, Sebastian Mezei, pentru debutul acțiunii de vaccinare a 250 persoane, în centrul mobil amenajat pentru o zi la restaurantul WERK din Hunedoara, pentru salariații grupului de firme „Micro Mega HD” SA* | ***27 aprilie*** |
| *Întâlnire de lucru cu primari ai localităților hunedorene și reprezentanți ai „Administrației Bazinale de Apă – Mureș”.Directorul general al A.B.A. Mureș, Cosmin Butiulca și directorul Sistemului de Gospodărire a Apelor Hunedoara, Aura Lăsconi, au prezentat programul și propunerile de lucrări tehnice pentru prevenirea inundațiilor și amenajări hidrotehnice, finanțate din surse proprii sau bugetare.* | ***27 aprilie*** |
| *Participare la discuții cu directorul D.S.P. Sibiu, col. Daniel Chelcea, referitoare la organizarea Centrului de vaccinare din mașină, operațional în parcarea Complexului Comercial „Shopping City Deva”, ca exemplu pentru o inițiativă asemănătoare în Sibiu.* | ***28 aprilie*** |
| *Participare la deschiderea Centrului mobil de vaccinare la SC „REVA” SA Simeria.* | ***28 aprilie*** |
| *Vizită de lucru la sediile CAS Hunedoara DJS Hunedoara respectiv ISC Hunedoara.* | ***28 aprilie*** |
| *Întâlnire de lucru cu domnul Sebastian Mezei, directorul executiv al Direcției de Sănătate Publică a Județului Hunedoara.* | ***28 aprilie*** |
| *Vizită de lucru la sediul IJJ Hunedoara respectiv OPC Hunedoara.* | ***29 aprilie*** |
| *Verificarea modului în care se desfășoară activitatea de comerț în piața agroalimentară din municipiul Deva cu prilejul sărbătorilor pascale.* | ***29 aprilie*** |
| *Asigurare permanență - zilele de sărbătoare legală.* | ***30 aprilie – 03 mai*** |

Cancelaria Prefectului

🏵🏵🏵



Selecţie de Acte normative apărute în Monitorul Oficial al României   
în perioada 26 – 30 aprilie, 2021

**M. Of. nr. 435/26 aprilie 2021**

* **477 – Guvernul României** - Hotărâre privind aprobarea cifrelor de școlarizare pentru învățământul preuniversitar de stat și pentru învățământul superior de stat în anul școlar/universitar 2021-2022

**M. Of. nr. 436/26 aprilie 2021**

* **529 – Ministerul Sănătății** - Ordin privind modificarea anexei la Ordinul ministrului sănătății nr. 436/2020 pentru aprobarea Protocolului specific privind managementul în caz de deces al pacienților infectați cu noul coronavirus (SARS-CoV-2)

**M. Of. nr. 439/26 aprilie 2021**

* **534 – Ministerul Sănătății -** Ordin pentru aprobarea Protocolului de medicină fizică și de reabilitare post-COVID-19

**M. Of. nr. 440/26 aprilie 2021**

* **537** – **Ministerul Sănătății** - Ordin pentru modificarea Ordinului ministrului sănătății nr. 434/2021 privind aprobarea Planului de măsuri pentru organizarea spitalelor și a unităților de dializă în contextul pandemiei de COVID-19 și a listei spitalelor și unităților de dializă care asigură asistența medicală pentru pacienți, cazuri confirmate și suspecte de COVID-19, conform clasificării spitalelor în 3 niveluri de competență

**M. Of. nr. 451/27 aprilie 2021**

* **3674**– **Ministerul Educației** - Ordin privind măsuri de aplicare și corelare a planurilor de învățământ pentru învățământul profesional, liceal - filiera tehnologică și postliceal cu structura anului școlar 2021-2022

**M. Of. nr. 453/27 aprilie 2021**

* **686** – **Ministerul Mediului, Apelor și Pădurilor** - Ordin privind aprobarea cotelor de recoltă pentru specia căprior (Capreolus capreolus) pentru perioada 1 mai 2021-30 aprilie 2022

**M. Of. nr. 456/28 aprilie 2021**

* **492** – **Guvernul României** - Hotărâre pentru aprobarea plafoanelor financiare alocate măsurilor de sprijin cuplat în sectorul vegetal pentru anul de cerere 2020
* **3721 - Ministerul Educației** - Ordin pentru modificarea și completarea Ordinului ministrului educației și cercetării nr. 5.457/2020 privind organizarea și desfășurarea admiterii în învățământul liceal de stat pentru anul școlar 2021-2022

**M. Of. nr. 457/29 aprilie 2021**

* **105** – **Parlamentul României** - Lege privind aprobarea Ordonanței de urgență a Guvernului nr. 47/2019 pentru modificarea și completarea Legii nr. 346/2004 privind stimularea înființării și dezvoltării întreprinderilor mici și mijlocii

**110** – **Parlamentul României** -- Lege pentru aprobarea Ordonanței de urgență a Guvernului nr. 55/2020 privind instituirea unor măsuri de protecție socială în contextul situației epidemiologice determinate de răspândirea coronavirusului SARS-CoV-2

**114** – **Parlamentul României** -- Lege privind unele măsuri în domeniul justiției în contextul pandemiei de COVID-19

**M. Of. nr. 459/29 aprilie 2021**

**33** – **Guvernul României** - Ordonanță de urgență pentru modificarea și completarea Legii nr. 156/2000 privind protecția cetățenilor români care lucrează în străinătate

**M. Of. nr. 461/29 aprilie 2021**

**34** – **Guvernul României** - Ordonanță de urgență pentru modificarea și completarea Ordonanței de urgență a Guvernului nr. 3/2021 privind unele măsuri pentru recrutarea și plata personalului implicat în procesul de vaccinare împotriva COVID-19 și stabilirea unor măsuri în domeniul sănătății

Descărcaţi  ADOBE READER - <http://get.adobe.com/reader/>

Sursa: Monitorul Oficial al României - http://www.monitoruloficial.ro/RO/article--e-Monitor.html

🏵🏵🏵

Comunicate de presă ale Guvernului României

Participarea premierului Florin Cîțu la consultări cu prefecții, în sistem online

**Declaraţii susținute de premierul Florin Cîţu la consultări cu prefecții**

Florin Cîțu: Vă mulțumesc, domnule ministru. În primul rând, aș vrea să vă mulțumesc pentru modul în care ați administrat de la ultima noastră întâlnire această perioadă în care am avut noi restricții. Știți bine că la ultima întâlnire v-am spus că trebuie să ne implicăm cu toții pentru a trece peste acest val trei și chiar atât prefecții, subprefecții, reprezentanții ministerului de Interne s-au implicat și au făcut ca această perioadă să treacă fără incidente și pentru asta vă mulțumesc. Acum suntem, în ceea ce privește pandemia, pe o pantă descrescătoare a acestui val trei și trebuie să consolidăm această perioadă, de aceea în continuare trebuie să fim vigilenți, încă nu a trecut acest val trei, dar este clar că ceea ce a fost mai greu a trecut și a contat foarte mult și modul în care dvs. ați ajutat la respectarea regulilor. E adevărat, în acest moment avem un weekend în față important, un weekend în care sărbătorim Paștele, dar și tradiționalul 1-2 Mai, liber, în care cetățenii României sunt liberi și merg într-o minivacanță. Din punctul nostru de vedere, lucrurile sunt simple. Nu s-a schimbat nimic, avem aceleași reguli: mască, distanțare socială, dezinfectanți. Toate activitățile trebuie să țină cont de regulile în vigoare. Sunt sigur că, așa cum ați reușit să administrați perioada de până acum, veți face o treabă foarte bună și în acest weekend. Dar profit acum de ocazie să suntem astăzi aici și nu vreau să vorbim doar de acest weekend, trebuie să vorbim și de campania de vaccinare, cea care ne scoate din pandemie și ne aduce la normalitate. Am avut o discuție cu aleșii locali, cu primarii de municipii, comune, orașe, cu președinții de consilii județene și am cerut și acolo implicare și aș vrea să văd și la dumneavoastră. Cred că este important să lucraţi împreună cu primarii, cu DSP-urile, iar, ce le-am spus lor vă spun şi dumneavoastră, aş vrea să văd în fiecare weekend în municipii, în oraşe cât mai multe evenimente legate de vaccinare. Trebuie să accelerăm această campanie. Timişoara a dat un exemplul foarte bun. Avem deja două centre drive-through de vaccinare, unul la Cluj şi unul la Deva. Am deschis şi centre de vaccinare mobile, avem dozele necesare. Trebuie să împingem campania de vaccinare în toate zonele României şi e important să vă implicaţi şi dumneavoastră la nivelul prefecturilor şi instituţiile statului. De aceea, după ce trece acest weekend - şi suntem concentraţi pentru a avea un weekend bun - trebuie să punem toate resursele pe care le avem, în a avea o campanie de vaccinare de succes, şi o spun de fiecare dată: nu este un moft, un obiectiv al acestui guvern de a avea o campanie de vaccinare de succes, este singura soluţie pentru a reveni la normalitate şi trebuie să ne implicăm cu toţii. De partea noastră, deja sectorul privat aţi văzut că se implică, vin şi ei cu soluţii. Depinde de noi toţi să revenim la normalitate cât mai devreme, cât mai rapid, şi, contrar a ceea ce văd, şi văd câteva opinii pesimiste, eu sunt optimist. Avem dozele, ştiu că românii vor să se întoarcă la o viaţă normală în care să poată să meargă şi în concedii, şi la concerte, la restaurante şi la teatre, fără mască, să fie împreună cu cei dragi. Deci, noi oferim resursele, punem resursele la dispoziţie, şi, sigur, românii se vor vaccina, depinde şi de noi. Cam acesta era mesajul astăzi, domnule ministru. Acum o să mă uit puţin şi la activitatea pe care aţi depus-o şi, aşa cum am spus, pe la 13:10 o să părăsesc conferinţa. Mulţumesc!

\*

Reuniunea Comitetului interministerial pentru revenirea României la normalitate începând cu 1 iunie 2021, în contextul pandemiei de COVID-19

Cea de-a doua reuniune a Comitetului interministerial pentru revenirea României la normalitate începând cu 1 iunie 2021, care a avut loc astăzi, la Palatul Victoria, a evidențiat necesitatea adaptării măsurilor de relaxare treptată în funcție de specificul fiecărui domeniu de activitate. În paralel, Guvernul va extinde campania de vaccinare, pentru a facilita accesul cât mai multor cetățeni la imunizare.

Reprezentanții asociațiilor și organizațiilor de profil au venit cu propuneri concrete privind perspectiva organizării unor evenimente culturale-pilot care să fie desfășurate în condiții de siguranță sanitară. Reprezentanții Asociației Municipiilor și-au exprimat disponibilitatea de a găzdui astfel de evenimente-pilot.

S-a discutat, de asemenea, despre pregătirea redeschiderii treptate a sectorului ospitalității, pe măsură ce avansează campania de vaccinare. Eliminarea restricțiilor și redeschiderea sectoarelor grav afectate de pandemie se va putea face treptat, în funcție de creșterea gradului de imunizare a populației. Campania de informare privind vaccinarea va fi și ea adaptată fiecărui sector vizat de măsurile de relaxare.

Propunerile vor fi analizate începând de mâine în grupuri tehnice de lucru pe domenii, în care reprezentanții ministerelor și instituțiilor abilitate se vor pune de acord asupra propunerilor specifice de măsuri. Acestea vor fi ulterior prezentate spre aprobare în cadrul Comitetului interministerial.

Astfel, grupurile de lucru vor avea în analiză propunerile venite în domeniile economie, sănătate, muncă și protecție socială, transporturi și infrastructură, educație și cercetare, tineret și sport, respectiv, cultură.

”Campania de vaccinare merge bine în acest moment, există suficiente doze de vaccin pentru a ne atinge ținta de 5 milioane de persoane vaccinate până în iunie, astfel încât rata de imunizare să ne permită revenirea treptată la normalitate”, a declarat Secretarul General al Guvernului, Tiberiu Horațiu Gorun, care a prezidat reuniunea de astăzi a Comitetului Interministerial, în calitate de vicepreședinte.

”Este nevoie să venim cu propuneri de măsuri concrete într-un timp cât mai scurt și să avem un mod de lucru eficient. Secretariatul General al Guvernului se va implica total”, a declarat, la rândul său, Mircea Abrudean, Secretar General Adjunct al Guvernului.

La întâlnirea de la Palatul Victoria au participat reprezentanți ai ministerelor și instituțiilor implicate în gestionarea situației pandemice, precum și ai autorităților locale, sectoarelor turismului, culturii și organizării de evenimente. Aceștia au subliniat că susțin campania de vaccinare împotriva COVID-19 ca soluție certă pentru revenirea treptată a României la normalitate în condiții de siguranță sanitară pentru toată lumea.

 \*

Mesajul premierului Florin Cîțu cu prilejul Zilei Veteranilor de Război

Ziua de 29 aprilie o dedicăm veteranilor de război, de fiecare dată cu sentimentul că faptele lor de arme, curajul cu care au luptat pe front reflectă profilul unor generații pentru care datoria împlinită față de țară și popor reprezenta un gest de onoare supremă.

Cei pe care încă mai avem privilegiul de a-i avea printre noi, ajunși la vârste venerabile, păstrează încă vii amintirile de pe front și le împărtășesc generațiilor mai tinere. Nimeni nu le mai poate da înapoi anii de tinerețe petrecuți în tranșee pentru eliberarea teritoriului național, nimeni nu poate șterge suferința din vremurile de război, dar îi putem răsplăti ducând mai departe exemplele lor și purtându-le de grijă acum, când vârsta îi face mai vulnerabili.

Ne bucurăm să-i avem printre noi cât mai mult de acum înainte și apreciez exemplul veteranilor de război care au ales să se imunizeze anti-COVID-19, dovedind prin acest gest că au grijă de viața lor, dar se simt responsabili și față de cei din jurul lor.

Poveștile de viață ale acestor oameni sunt capitole ale unei pagini importante din istoria României și vrem să fie cunoscute de cât mai mulți dintre români. De aceea, salut campania ”Alături de veterani”, inițiată de Ministerul Apărării Naționale în parteneriat cu Asociația „Alături de eroi”, cu mediul de afaceri și societatea civilă. Prin lansarea unei platforme online dedicată veteranilor din cel de-Al Doilea Război Mondial și toate celelalte manifestări incluse în această campanie vrem să ne exprimăm recunoștința față de ceea ce ei reprezintă pentru noi: niște eroi.

Un gând pios pentru cei care nu mai sunt printre noi.

Celor puțin peste 2.600 de veterani supraviețuitori ai celui de-Al Doilea Război Mondial, cărora mă simt onorat să le transmit cele mai bune gânduri cu prilejul Zilei Veteranilor de Război, le urez ani mulți și sănătate!

*Florin Cîțu,*

*Prim-ministru al României*

Sursa: https://gov.ro/ro/comunicate&page=2&page=1

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției portugheze | **Președinția portugheză a Consiliului UE: 1 ianuarie-30 iunie 2021**  Prioritățile președinției portugheze sunt determinate de deviza sa: „Vremea rezultatelor: o redresare echitabilă, verde și digitală”.  Programul președinției se axează pe cinci domenii principale, care sunt în concordanță cu obiectivele agendei strategice a UE:   * consolidarea rezilienței Europei * promovarea încrederii în modelul social european * promovarea unei redresări durabile * accelerarea unei tranziții digitale echitabile și favorabile incluziunii * reafirmarea rolului UE în lume, cu garantarea faptului că acesta se va baza pe deschidere și multilateralism   [Site-ul p președinției portugheze](https://www.eu2020.de/eu2020-en): https://www.2021portugal.eu/en/ |
| Președinția portugheză a Consiliului UE se va axa pe depășirea pandemiei de COVID-19 la nivelul UE și va promova imaginea unei UE inovatoare, orientate spre viitor și bazate pe valori comune precum solidaritatea, convergența și coeziunea.  În acest scop, Portugalia se angajează să joace un rol pozitiv și flexibil pentru a acționa în mod pozitiv, a promova cooperarea, a obține rezultate tangibile în ceea ce privește redresarea economică și a conduce Uniunea Europeană pe drumul ieșirii din criză. | |

🏵🏵🏵

NOUTĂȚI – Informații UTILE

Modificări la eligibilitatea unor costuri din cadrul apelurilor pentru electrificarea gospodăriilor

Vineri, 23 aprilie 2021, operatorii de program ai apelului pentru propuneri și schemei de granturi mici „Electrificare gospodării” au transmis faptul că, în urma publicării Ordinului ANRE nr. 17/2021, au fost operate modificări referitoare la eligibilitatea unor costuri privind extinderea rețelelor de distribuție de energie electrică și racordarea utilizatorilor casnici (gospodării).

Conform anunțului oficial, modificările pot fi consultate în secțiunea actualizată de [***Întrebări frecvente***](https://www.innovasjonnorge.no/globalassets/eea-grants/romania/ro-energy/electrification/faq_ro-energy_electrification_2021.03_v3.pdf).

Reamintim faptul că termenul de depunere a cererilor de finanțare în cadrul apelului a fost extins până la 30 iunie 2021.

Pentru mai multe detalii puteți consulta rubrica noastră de alte finanțări:

[Schemă Granturi Mici – SGS-6.1(a):](https://www.fonduri-structurale.ro/alte-finantari/403/schema-de-granturi-mici-electrificare-finantata-prin-granturile-see) Electrificare gospodării (Granturi SEE)

[Apel pentru Propuneri – Apel 6.1(b):](https://www.fonduri-structurale.ro/alte-finantari/404/apel-de-proiecte-electrificare-finantata-prin-granturi-norvegiene) Electrificare gospodării (Granturi Norvegiene)

Ana-Maria Radu,

[www.fonduri-structurale.ro](http://www.fonduri-structurale.ro/)

Sursa: www.innovasjonnorge.no

\*

Situația granturilor pentru IMM-uri: A crescut numărul contractelor semnate pe măsura 2!

Ministerul Economiei, Antreprenoriatului și Turismului a publicat vineri situația la 23 aprilie 2021 a granturilor aferente schemei de ajutor de stat instituită prin OUG 130/2020, privind unele măsuri pentru acordarea de sprijin financiar din fonduri externe nerambursabile.

În ultima săptămână, pe măsura 2 au fost solicitate 25 de clarificări și au fost semnate 321 de noi contracte. De asemenea, au fost transmise 63 de notificări de acceptare la finanțare.

În ceea ce privește contractele plătite, numărul acestora a crescut cu 1.344, ajungând la 7.034.

Sâmbătă, 17 aprilie 2021, ministrul a declarat faptul că ritmul plăților va încetini în săptămânile următoare.

[***Descarcă***](https://www.fonduri-structurale.ro/descarca-document/32692)statusul actualizat pe măsura 1 (microgranturi) și 2 (capital de lucru)

Antonia Anton,

[www.fonduri-structurale.ro](http://www.fonduri-structurale.ro/)

| **Documente** |
| --- |
| [Status plăți M1 și M2 - 23.04.zip](https://www.fonduri-structurale.ro/descarca-document/32692) |

Sursa: MEAT

\*

Acord politic cu privire la propunerea privind o facilitate de împrumut pentru sectorul public în cadrul Mecanismului pentru o tranziție justă

Comisia Europeană a anunțat aprobarea ieri, 26 aprilie 2021, a acordului politic la care au ajuns Parlamentul European și Consiliul cu privire la propunerea Comisiei privind o nouă facilitate de împrumut pentru sectorul public (FISP). Prin aceasta, toate propunerile privind Mecanismul pentru o tranziție justă (MTJ) au fost convenite și așteaptă aprobarea finală de către Parlamentul European și Consiliu.

Facilitatea vizează în mod specific entitățile publice, creând condiții de creditare preferențiale pentru proiectele care nu generează venituri suficiente pentru a fi viabile din punct de vedere financiar. Ea constă într-o combinație de granturi (1,5 miliarde euro) de la bugetul UE și împrumuturi (10 miliarde euro) acordate de Banca Europeană de Investiții (BEI). Sprijinul sub formă de granturi va fi adăugat împrumutului BEI, va reduce sarcina financiară pentru beneficiari și va spori atractivitatea investițiilor. Se va acorda sprijin consultativ beneficiarilor, prin intermediul Platformei de consiliere înființate în cadrul InvestEU.

În cadrul Pactului verde european, facilitatea va contribui la abordarea dificultăților socioeconomice care decurg din tranziția către neutralitatea climatică în teritoriile cele mai afectate, astfel cum au fost identificate în planurile teritoriale pentru o tranziție justă. Facilitatea se va adăuga celorlalți doi piloni ai Mecanismului pentru o tranziție justă, și anume Fondul pentru o tranziție justă (FTJ) și schema specifică pentru o tranziție justă din cadrul InvestEU.

În ansamblu, se preconizează că facilitatea va mobiliza între 25 și 30 de miliarde euro sub formă de investiții publice în următorii 7 ani. BEI va fi principalul partener financiar. Cu toate acestea, regulamentul prevede posibilitatea de a coopera cu alți parteneri financiari, în cazul unei posibile creșteri viitoare a resurselor.

Facilitatea va fi implementată prin gestiune directă de către Comisie și Agenția Executivă Europeană pentru Climă, Infrastructură și Mediu (CINEA) și va oferi sprijin pentru proiecte individuale sau prin împrumuturi-cadru.

Principalele elemente ale compromisului includ:

Resurse: 1,525 de miliarde EUR de la bugetul UE pentru componenta de granturi și 10 miliarde EUR sub formă de împrumuturi acordate de BEI.

Obiectiv: sprijinirea entităților publice în abordarea dificultăților socioeconomice ale teritoriilor cele mai negativ afectate de tranziția către neutralitatea climatică a UE, astfel cum au fost identificate în planurile teritoriale pentru o tranziție justă (PTTJ).

Componenta de granturi va fi implementată prin gestiune directă.

Granturile vor fi acordate în două etape: granturi ca urmare a cererilor de propuneri care nu depășesc cotele naționale și granturi acordate pe criterii competitive la nivelul Uniunii, până la epuizarea resurselor rămase.

Prin intermediul Platformei de consiliere înființate în cadrul InvestEU, beneficiarilor li se va acorda sprijin consultativ pentru pregătirea, dezvoltarea și implementarea proiectelor eligibile.

Programe de lucru care vor preciza condițiile de eligibilitate și criteriile de selecție a proiectelor și de stabilire a priorităților în cazul în care cererea depășește resursele de finanțare din cadrul alocărilor naționale.

În cazul în care numărul de proiecte eligibile depășește resursele disponibile, pot fi aplicate criterii de atribuire, care urmează să fie detaliate ulterior în programele de lucru. Se va acorda prioritate beneficiarilor situați în regiuni mai puțin dezvoltate.

listă de principii orizontale care trebuie să fie respectate de toate investițiile, inclusiv respectarea drepturilor fundamentale, egalitatea de gen, principiul nediscriminării, principiile sociale și de protecție a mediului. Principiul de „a nu aduce prejudicii semnificative” face, de asemenea, parte din aceste elemente.

componentă de grant majorată pentru regiunile mai puțin dezvoltate, care ar putea ajunge până la 25 % din componenta de împrumut.

alocare mai mare pentru asistență tehnică, în beneficiul promotorilor de proiecte din regiunile mai puțin dezvoltate.

**Etapele următoare**

În urma finalizării din punct de vedere tehnic a textului care reflectă acordul politic, va fi necesar ca Parlamentul European și Consiliul să îl aprobe, pentru a permite intrarea în vigoare a Regulamentului. În paralel, Regulamentul FTJ trebuie publicat în Jurnalul Oficial, iar PTTJ trebuie să fie prezentate Comisiei și adoptate. Primele cereri de propuneri din cadrul facilității ar trebui lansate în a doua jumătate a anului 2021.

**Context**

Facilitatea de împrumut pentru sectorul public (FISP) este unul dintre cei trei piloni ai Mecanismului pentru o tranziție justă (MTJ), care face parte din Pactul verde european de realizare a neutralității climatice a UE până în 2050. FISP a fost propusă de Comisie la 28 mai 2020. Ceilalți doi piloni ai MTJ sunt FTJ (cu privire la care colegiuitorii au ajuns la un acord politic în decembrie 2020) și schema specifică pentru o tranziție justă din cadrul InvestEU (convenită în cadrul Regulamentului InvestEU la 17 martie 2021).

Sursa: Comisia Europeană

\*

Ministerul Culturii organizează un grup de lucru cu reprezentanții ONG-urilor pentru îmbunătățirea finanțării proiectelor culturale

Ministerul Culturii a anunțat ieri, 26 aprilie 2021, organizarea unui grup de lucru cu reprezentanți ai organizațiilor neguvernamentale active în domeniul culturii – artele spectacolului, artele vizuale, promovarea filmului, educația prin cultură și intervenția culturală, promovarea culturii cărții și producția editorială, promovarea patrimoniului material și imaterial – pentru identificarea celor mai bune soluții de reformare a finanțării de proiecte culturale, în primul rând prin AFCN.

Propunerile de reprezentanți sunt așteptate pe adresa de mail [cabinet.popovici@cultura.ro](mailto:cabinet.popovici@cultura.ro), până la data de **9 mai 2021**.

Sursa: Ministerul Culturii

\*

ADR Vest a transmis Comisiei Europene a doua versiune a Programului Operațional Regional (POR) Vest 2021-2027

Agenția pentru Dezvoltare Regională (ADR) Vest, în calitate de Autoritate de Management pentru Programul Operațional Regional (POR) Vest 2021-2027, a transmis Comisiei Europene, în cursul acestei luni, a doua versiune de lucru a programului, împreună cu o serie de studii și analize suport care identifică nevoile prioritare la nivel regional și fundamentează viitoarele investiții propuse spre finanțare.

POR Vest 2021-2027 este primul program operațional elaborat direct la nivelul Regiunii Vest, adaptat nevoilor locale, precum și principalul instrument de finanțare din fonduri europene disponibil la nivel regional, cu o alocare financiară care va depăși valoarea de 1,1 miliarde de euro.

Obiectivul noului program este ca Regiunea Vest să devină o regiune competitivă la nivel european, care pune accent pe cercetare, dezvoltare și inovare, capabilă să atragă și să capitalizeze investiții, conectată intern și internațional, ai cărei cetățeni să beneficieze de un sistem educațional modern, în localități prietenoase cu mediul și care să asigure o calitate a vieții ridicată.

Programul transmis este rezultatul unui proces intens(iv) de documentare, analiză și consultare cu actorii regionali - autorități publice locale, parteneri economici și sociali, dar și cu Comisia Europeană.

În perioada următoare vor urma noi negocieri cu Comisia și, în paralel, colaborarea cu unitățile administrativ-teritoriale, pe care le vom sprijini în identificarea și pregătirea de proiecte care să genereze un impact pozitiv asupra dezvoltării locale și regionale. Atenția noastră se îndreaptă totodată și către entitățile private, în special IMM-uri, pentru ca nevoile lor să se regăsească în mod adecvat în viitoarele finanțări disponibile.

După finalizarea negocierilor și aprobarea programului de către Comisia Europeană, ADR Vest va propune un calendar al lansărilor de apeluri de proiecte și va publica ghidul solicitantului pentru fiecare componentă în parte.

Actuala versiune a POR Vest 2021-2027, împreună cu documentele suport transmise spre analiză Comisiei Europene, precum și documentele strategice regionale avute în vedere în elaborarea programului (*Planul pentru Dezvoltare Regională 2021-2027 al Regiunii Vest* și *Strategia pentru Specializare Inteligentă (RIS3 Vest) 2021-2027*), pot fi consultate pe [site-ul ADR Vest](https://adrvest.ro/por-2021-2027/).

Sursa: fonduri-structurale.ro

\*

FRDS: Schema de granturi mici dedicată intervențiilor prioritare pentru comunitățile de romi va fi lansată în luna mai!

Fondul Român de Dezvoltare Socială a transmis astăzi, 27 aprilie 2021, faptul că documentația aferentă apelului „**Intervenții prioritare pentru comunitățile de romi**” se află într-o etapă avansată de pregătire, iar lansarea acestuia este estimată pentru luna mai 2021.

Apelul a fost [anunțat la începutul anului](https://www.fonduri-structurale.ro/stiri/25407/ce-apeluri-urmeaza-sa-fie-lansate-in-cadrul-programului-dezvoltare-locala-finantat-din-fonduri-norvegiene), însă la acel moment perioada nu era stabilită.

Prin apel se vor acorda fonduri pentru intervenții de urgență în comunitățile de romi, care să vizeze îmbunătățirea facilităților sociale și educaționale pentru copii și tineri, creșterea accesului la servicii de sănătate, îmbunătățirea condițiilor de locuit, facilitarea eliberării actelor de identitate, asigurarea suportului social și juridic pentru victimele evacuărilor, promovarea schimburilor interculturale etc.

Sursa: FRDS

\*

Proiect de HG privind decertificarea definitivă a unor cheltuieli prevăzute în cadrul POS Transport 2007–2013

Ministerul Investițiilor și Proiectelor Europene a lansat astăzi, 27 aprilie 2021, spre consultare publică un proiect de Hotărâre de Guvern privind decertificarea definitivă a cheltuielilor cuprinse în declarația finală de cheltuieli și aplicația de plată a soldului final aferente Programului Operaţional Sectorial „Transport” 2007 – 2013.

Conform notei de fundamentare, în vederea conformării cu solicitările Comisiei Europene, prin proiectul de act normativ se reglementează aplicarea decertificării definitive a anumitor cheltuieli cuprinse în declarația finala de cheltuieli și aplicația de plată privind soldul final aferente Programului Operațional Sectorial Transport 2007-2013, transmise catre CE la 30 martie 2017.

Valoarea totală a contribuției publice propusă a fi decertificată în declaraţia finală de cheltuieli şi aplicaţia de plată a soldului final este de 252.715,61 euro din Fondul European de Dezvoltare Regională (FEDR), din care contribuţia UE este în sumă de 214.808,27 euro, reprezentând cheltuieli pentru care au fost formulate constatări/recomandări cu impact financiar în rapoarte finale ale Autorității de Audit, denumită în continuare AA, care nu au fost acceptate/nu au fost confirmate de către Autoritatea de Management, denumită în continuare AM la momentul transmiterii declarației finale de cheltuieli și aplicației de plată a soldului final (categoria X și ulterior XII din Scrisoarea MFE/litera i) din scrisoarea CE (ARES) nr. 1370725/13.03.2018 și Anexa 1 din scrisoarea CE (ARES) nr. 1270641/15.02.2021.

Astfel, având în vedere caracterul specific al acestor operațiuni care se aplică sumelor incluse în raportul final si declaratia de incheiere, transmise către CE la datele de 30 martie 2017 și, luând în considerare solicitarea CE din scrisoarea ARES(2021) nr. 1270641/15.02.2021, suma stabilită este certă și, din acest motiv, nu este necesară elaborarea unor metodologii de calcul conform Ordonanţei de urgenţă a Guvernului nr. 66/2011, cu modificările şi completările ulterioare, se arată în nota de fundamentare.

[*Descarcă*](https://www.fonduri-structurale.ro/descarca-document/32704) proiectul de HG

Propunerile și sugestiile de îmbunătățire pot fi transmise în termen de 10 zile de la data publicării actului normativ (n.r 27 aprilie 2021) la adresa [acte.normative@mfe.gov.ro](mailto:acte.normative@mfe.gov.ro) sau prin [formularul](https://mfe.gov.ro/hg-decertificare-post/) pus la dispoziție de MIPE.

Sursa: MIPE

\*

Perioada de înscriere în cadrul Programului privind creșterea eficienței energetice în școli a fost amânată

Administrația Fondului pentru Mediu a anunțat luni, 26 aprilie 2021, amânarea perioadei de înscriere a datelor tehnice în aplicația informatică în cadrul Programului privind creșterea eficienței energetice și gestionarea inteligentă a energiei în clădirile publice cu destinație de unități de învățământ, [termenul inițial](https://www.fonduri-structurale.ro/stiri/25789/in-perioada-3-mai-2-iulie-2021-vor-putea-fi-depuse-proiecte-pe-programul-casa-eficienta-energetic-scoli-si-gradinite) de început fiind 3 mai 2021.

Astfel, conform AFM, perioada de înscriere în aplicația informatică a datelor tehnice aferente proiectelor începe în data de **05 iulie 2021, ora: 10:00** și se închide în data de **04 octombrie 2021, ora: 16:30**.

Având în vedere numeroasele solicitări de modificare a ghidului de finanțare aferent acestui program, comisia constituită la nivelul Administrației Fondului pentru Mediu cu acest scop lucrează la actualizarea ghidului de finanțare, acest fapt aducând o serie de avantaje potențialilor solicitanți, se arată în comunicatul oficial.

Modificările preconizate a fi aduse ghidului vizează:

* extinderea plajei de solicitanți, prin introducerea eligibilității consiliilor județene;
* introducerea eligibilității tuturor clădirilor publice aflate în administrarea UAT (școli, dispensare, clădirea primăriei, etc.);
* introducerea posibilității ca UAT să poată veni în parteneriat cu Consiliul Județean;
* introducerea posibilității de acordare a avansului;
* mărirea sumelor/proiect, în funcție de numărul de locuitori și de categoria UAT (comună, oraș de rang I sau II, etc.), de exemplu:
  + 1.500.000 lei pentru comune cu o populație de până la 5.000 de locuitori;
  + 3.000.000 lei pentru comune cu o populaţie de peste 5.001 locuitori;
  + 4.000.000 lei pentru orașe;
  + 5.000.000 lei pentru municipii de rang II;
  + 6.000.000 lei pentru municipii de rang I.

Bugetul aprobat pentru această categorie de proiecte este de 1,40 miliarde lei, mai mult cu cca. 1 miliard lei față de alocarea inițială.

Pentru mai multe detalii puteți consulta rubrica noastră de [***alte finanțări***](https://www.fonduri-structurale.ro/alte-finantari/427/administratia-fondului-pentru-mediu-programul-casa-eficienta-energetic-scoli-si-gradinite)***.***

Sursa: AFM

\*

Măsurile pentru debirocratizarea și flexibilizarea relațiilor de muncă în microîntreprinderi, adoptate de Guvern

Microîntreprinderile cu până la 9 angajați vor putea ține evidenţa orelor de muncă prestate zilnic de fiecare salariat în condiţiile stabilite cu aceștia prin acord scris, iar specificarea atribuţiilor postului se va putea face atât verbal, cât și în formă scrisă, la solicitarea angajatului, ca urmare a adoptării de către executiv în cadrul ședinței de guvern de ieri, 28 aprilie 2021, a Ordonanței de Urgență care modifică și completează Legea nr. 53/2003 – Codul muncii. OUG-ul mai prevede și eliminarea obligației microîntreprinderilor de a întocmi un *Regulament intern*.

„*Microîntreprinderile cu până la 9 salariați sunt cele mai afectate de lipsa de personal calificat în domeniile economic, juridic sau resurse umane, adică cele care desfășoară activități de natură administrativă. Costurile sunt și ele mari, birocrația este excesivă, dacă ne raportăm la dimensiunea acestor societăți, astfel că reducerea sarcinilor administrative inutile poate sprijini potențialul microîntreprinderilor de a menține locuri de muncă, mai ales în actualul context epidemiologic*”, a declarat ministrul Muncii și Protecției Sociale, Raluca Turcan, la finalul ședinței de guvern.

Potrivit datelor deținute de Inspecția Muncii, în România există în prezent 445.491 de angajatori care au până la 9 salariați.

Sursa: Ministerul Muncii

\*

Programul-cadru pentru cercetare Orizont Europa, adoptat de către eurodeputați!

Eurodeputații au adoptat programul-cadru pentru cercetare Orizont Europa, a transmis Parlamentul European marți, 27 aprilie 2021.

„*Orizont Europa va pregăti Uniunea Europeană pentru viitor prin sprijinirea sistemelor de sănătate, a decarbonizării industriei și a inovării. Programul va sprijini, de asemenea, cercetătorii europeni. O investiție ambițioasă în cercetare și inovare va ajuta Uniunea să abordeze cu succes viitoarele provocări*”, spus Dan Nica (S&D, România), raportorul pentru Regulamentul de instituire a programului-cadru Orizont Europa.

„*Am reușit să convenim asupra unui buget ambițios și echilibrat, care susține puternic atât cercetarea fundamentală, cât și cercetarea tematică. Avem, pentru prima dată, și un buget dedicat sectorului cultural și sectorului de creație din Europa. Orizont Europa va fi o parte esențială a redresării Europei*", a spus Christian Ehler (PPE, Germania), raportor pentru programul specific de punere în aplicare a programului-cadru Orizont Europa. „*Prin acest program, Uniunea Europeană și-a luat, de asemenea, angajamentul din punct de vedere juridic să apere libertatea academică pe întregul continent*”, a adăugat el.

**Programul pentru cercetare și inovare (2021-2027) va ajuta sistemele de sănătate ale UE să se pregătească pentru viitoarele pandemii și industria sa să decarbonizeze și să inoveze.**

Programul de cercetare asigură finanțarea pe termen scurt și lung a cercetării și inovării legate de provocările globale, cum ar fi combaterea schimbărilor climatice, digitalizarea și pandemia de coronavirus.

Orizont Europa include cel mai mare buget de până acum pentru cercetare și digitalizare. El va susține și IMM-urile inovatoare, infrastructura europeană de cercetare și include o sumă suplimentară de 1 miliard EUR, asigurată de Parlament, pentru cercetarea sprijinită prin Consiliul European pentru Cercetare.

Programul a fost deja pus în aplicare cu titlu provizoriu de Comisia Europeană de la 1 ianuarie 2021. Eurodeputații au aprobat marți textul acordului cu Consiliul privind programul Orizont Europa cu 677 de voturi pentru, 5 împotrivă și 17 abțineri și programul specific de punere în aplicare a acestuia cu 661 de voturi pentru, 5 împotrivă și 33 abțineri.

Sursa: Parlamentul European

\*

POR: Eveniment online și gratuit pentru prezentarea apelului 2 de finanțare a incubatoarelor de afaceri

Agenția pentru Dezvoltare Regională Centru a anunțat organizarea unui eveniment online în data de **11 mai 2021, ora 11**, pe platforma Webex, pentru prezentarea celui de-al doilea apel de proiecte aferent Priorității de Investiții 2.1B – Incubatoare de afaceri din cadrul POR, în contextul [relansării](https://www.fonduri-structurale.ro/stiri/26039/apel-de-proiecte-pentru-dezvoltarea-incubatoarelor-de-afaceri-sectoriale-finantari-de-pana-la-7-milioane-de-euro) acestuia la 14 aprilie 2021.

Participarea este gratuită, fiind necesară doar completarea [formularului înscrieri](https://forms.gle/E1NXcosW9uqf9yAW6).

Cu acest prilej vor fi prezentate condițiile de finanțare aplicabile, aspecte generale și specifice. De asemenea, vor fi acordate răspunsuri la întrebările formulate de cei prezenți pe temele menționate, conform [agendei](http://regio-adrcentru.ro/wp-content/uploads/2021/04/Agenda-Lansare-2.1B.pdf).

**Termenul limită de înscriere** este 10 mai 2021.

**Solicitanții eligibili** în cadrul acestui apel de proiecte sunt:

* entităţile individuale care au calitatea de fondator al incubatorului de afaceri (autoritatea publică a administraţiei publice locale, instituţia sau consorţiul de instituţii de învăţământ superior acreditate, institutele, centrele şi staţiunile de cercetare-dezvoltare, camerele de comerţ, societățile, societățile cooperative, asociațiile și fundațiile, patronatele, sindicatele);
* parteneriatele dintre fondatorii incubatorului de afaceri.

**Valoarea finanțării nerambursabile** acordate este de minimum 200.000 de euro și maximum 7 milioane de euro.

**Proiectele pot fi depuse**, exclusiv prin intermediul aplicației MySMIS, în perioada 14.05.2021-14.06.2021.

Pentru mai multe detalii despre apel, click [***aici***](https://www.fonduri-structurale.ro/fisa-proiect/1/programul-operational-regional/516/por-2-1b-incubatoare-de-afaceri-centru).

Sursa: ADR Centru

\*

Semnătura electronică poate fi acum folosită la încheierea contractului individual de muncă și întocmirea tuturor documentelor din domeniul relațiilor de muncă

Executivul a introdus, prin ordonanță de urgență, posibilitatea folosirii **semnăturii electronice avansate sau calificate** la încheierea contractului individual de muncă, a actelor adiționale la acesta, dar și pentru întocmirea tuturor înscrisurilor/dcumentelor din domeniul relațiilor de muncă, a transmis miercuri, 28 aprilie 2021, ministerul Muncii și Proiecției Sociale.

Conform comunicatului oficial, semnătura electronică va fi însoțită de marca temporală calificată și sigiliul electronic calificat al angajatorului.

„*Numărul contractelor individuale de muncă cu clauză de telemuncă a crescut semnificativ. Dacă în luna martie a anului trecut, la debutul pandemiei, în registrul general de evidență a salariaților erau înregistrate 50.577 de astfel de contracte, până la sfârșitul anului numărul a crescut la 383.300. Tendința de creștere continuă și în 2021. În luna martie erau înregistrate aproape 395.000 de contracte cu clauză de telemuncă. Câtă vreme se mențin regulile de distanțare fizică, inclusiv la locul de muncă, iar telemunca rămâne o soluție dezirabilă, angajatorii trebuie sprijiniți, prin simplificarea procedurilor specifice de resurse umane, să utilizeze forme alternative de muncă*”, a declarat ministrul Muncii, Raluca Turcan.

Actul normativ aprobat în ședința de Guvern de miercuri reformulează definiția telemuncii și elimină sintagma „cel puțin o zi pe lună” în contextul în care, în momentul de față, această formă de organizare a muncii se desfășoară în mod regulat.

Acesta prevede, de asemenea, că angajatorul nu poate obliga salariatul să folosească semnătura electronică. Totuși, părțile trebuie să utilizeze același tip de semnătură la semnarea documentelor, inclusiv cea olografă, prevăzută acum de Legea nr. 53/2003 privind Codul muncii.

În același timp, salariatul care își desfășoară activitatea în telemuncă are obligația de a respecta și asigura confidențialitatea informațiilor utilizate în timpul desfășurării activității. Activitatea acestuia poate fi verificată de angajator prin utilizarea tehnologiei informației și comunicațiilor, în condițiile stabilite prin contractul individual de muncă, regulamentul intern și/sau contractul colectiv de muncă aplicabil, în condițiile legii.

Angajatorul poate utiliza semnătura electronică avansată sau calificată și în raporturile pe care le are cu instituțiile publice, la întocmirea înscrisurilor sau documentelor din domeniul relațiilor de muncă/securității și sănătății în muncă.

Toate documentele încheiate prin utilizarea semnăturii electronice vor fi arhivate de angajator și vor fi puse la dispoziția organelor de control competente, la solicitarea acestora.

Sursa: MMPS

\*

Ce oportunități de finanțare vor avea la dispoziție UAT-urile din bugetul Administrației Fondului pentru Mediu și PNRR-componenta de mediu

Marți, 27 aprilie 2021, în cadrul unor întâlniri consecutive cu reprezentanții autorităților publice locale din România - Asociația Orașelor din România, Asociația Municipiilor din România și Asociația Comunelor din România -   au fost prezentate oportunitățile de finanțare pentru unitățile administrativ-teritoriale, din bugetul Administrației Fondului pentru Mediu și, respectiv, din Planul Național de Redresare și Reziliență.

Conform MMAP, pe agenda discuțiilor s-a aflat și **prezentarea celor 15 programe ale Administrației Fondului de Mediu destinate autorităților publice locale**, dar și **programele nou înființate**:

* Sisteme de colectare selectivă a deșeurilor la nivel local – sisteme automatizate de colectare, platforme de depozitare temporară, insule de colectare separată în mediul urban, centre integrate de colectare, închiderea depozitelor neconforme (buget în 2021 – 1,75 miliarde lei);
* Programul privind creșterea eficienței energetice a clădirilor publice (buget în 2021 de 1,4 miliarde de lei);
* Stații de reîncărcare pentru vehicule electrice în municipii, orașe și stațiuni turistice (buget în 2021 – 500 milioane de lei);
* Instalații de biogaz/compost (buget în 2021 - 500 milioane de lei).
* Programul național de termoficare - investiții pentru modernizarea, reabilitarea, retehnologizarea, extinderea sau înființarea sistemelor de alimentare centralizată cu energie termică a localităților (buget în 2021 - 100 milioane de lei AFM și 400 milioane lei MLPDA);
* Transport școlar ecologic (buget în 2021 - 600 milioane de lei).

De asemenea, au fost aduse în discuție și programele mai vechi derulate de MMAP prin Administrația Fondului de Mediu și care continuă anul acesta: Rabla Clasic, Rabla Plus, Infrastructura velo (piste pentru biciclete), Împădurirea terenurilor degradate, Sisteme fotovoltaice pentru gospodării izolate, Iluminat public ecologic.

**Propunerile de proiecte finanțabile prin PNRR ale ministerului Mediului**

Conform comunicatului oficial, ministrul Mediului a prezentat și liniile de finanțare propuse de MMAP spre a fi incluse în Planul Național de Redresare și Reziliență.

Astfel, investițiile în zona de mediu prin PNRR se axează pe trei piloni:

1. Dezvoltarea sectorului de apă și apă uzată;
2. Creșterea suprafețelor de pădure și stimularea biodiversității;
3. Managementul deșeurilor, colectare selectivă și economie circulară.

Sursa: MMAP

🏵

Consultări

Consultare publică: Modificări la metodologia de ajustare a prețurilor în cadrul devizelor aferente proiectelor de infrastructură publică finanțate prin POIM

Ministerul Investițiilor și Proiectelor Europene a lansat astăzi, 27 aprilie 2021, spre consultare publică un Proiect de Hotărâre de Guvern pentru modificarea Hotărârii Guvernului nr. 379/2020 pentru aprobarea Metodologiei de ajustare a prețurilor în cadrul devizelor generale aferente proiectelor de infrastructură publică finanțate prin Programul Operațional Infrastructură Mare 2014-2020.

În art. 2 din Hotărârea Guvernului nr. 379/2020, beneficiarii pot solicita documentat Autorităţii de management pentru Programul operaţional Infrastructură mare/Organismului intermediar pentru transport, după caz, majorarea valorii totale eligibile a contractelor/deciziilor de finanţare sau majorarea valorii totale eligibile a ordinelor de finanţare în vederea asigurării ajustărilor de preţ, în termen de un an de zile de la intrarea în vigoare a hotărării, termen ce expiră în data de 13 mai 2021.

Însă, conform proiectului de HG, prin instituirea stării de urgență pe teritoriul României au fost stabilite o serie de măsuri ce au determinat întârzieri în implementarea proiectelor finanțate din fonduri europene, cu impact inclusiv asupra accesului limitat al beneficiarilor la resursele umane necesare pregătirii documentațiilor aferente aplicării Metodologiei de ajustare a prețurilor în cadrul devizelor generale aferente proiectelor de infrastructură publică finanțate prin Programul Operațional Infrastructură Mare 2014-2020.

În acest sens, în vederea deblocării implementării proiectelor, prin proiectul de HG se propune, printre altele, prorogarea termenului de un an de zile.

[*Descarcă*](https://www.fonduri-structurale.ro/descarca-document/32703) proiectul de HG

Propunerile și sugestiile de îmbunătățire pot fi transmise în termen de 10 zile de la data publicării actului normativ (n.r 27 aprilie 2021) la adresa [acte.normative@mfe.gov.ro](mailto:acte.normative@mfe.gov.ro) sau prin [formularul](https://mfe.gov.ro/hg-decertificare-post/) pus la dispoziție de MIPE.

Sursa: MIPE

\*

**POCU: Proiect de HG pentru asigurarea finanțării proiectelor cu punctaj egal obținut în cadrul apelului pentru creșterea competențelor digitale ale angajaților din IMMuri**

Ministerul Investițiilor și Proiectelor Europene a lansat ieri, 29 aprilie 2021, spre consultare publică, un Proiect de Hotărâre a Guvernului pentru modificarea Hotărârii Guvernului nr. 599/2020 privind aprobarea Programului național Competențe digitale pentru angajații din sectorul întreprinderilor mici și mijlocii, finanțat în cadrul Programului Operațional Capital uman 2014-2020.

**Proiectul de HG prevede următoarele:**

Conform proiectului de HG lansat spre consultare publică, având în vedere faptul că Metodologia de verificare, evaluare și selecție a proiectelor în cadrul POCU 2014-2020 nu prevede criterii de departajare a cererilor de finanțare care au obținut un punctaj egal, se impune selectarea spre finanțare a următoarelor proiecte:

* alocare non-ITI DD: selectarea tuturor proiectelor ce au obținut cel puțin 99 de puncte
* alocare ITI DD: selectarea proiectului carea obținut cel mai mare punctaj (98 de puncte), precum și a următorului proiect selectat spre finanțare aferent ITI DD.

Astfel, pentru alocarea non-ITI DD, primele 23 de proiecte admise pentru finanțare însumează cheltuieli eligibile de 21.910.115,92 euro (106.132.601,50 lei), iar cele două proiecte aferente ITI DD cumulează o valoare de 1.837.787,31 euro (8.902.241,73 lei).

Conform proiectului, sumele necesare se vor constitui atât din disponibilul financiar existent la nivelul axei prioritare 3 Locuri de muncă pentru toți din Programul Operațional Capital Uman 2014-2020 cât și din economiile identificate la nivelul altor proiecte finanțate în cadrul Programului Operațional Capital Uman 2014-2020.

În acest sens, prin proiectul de HG se propune suplimentarea alocării Programului național Competențe digitale pentru angajații din sectorul întreprinderilor mici și mijlocii astfel:

|  |  |
| --- | --- |
| **Alocare inițială** | 96.880.000,00  lei  (20.000.000,00 euro) |
| **Total necesar pentru contractarea celor 25 proiecte admise** | 115.035 mii lei  23.747.903,22 (euro) |
| **Necesar pentru suplimentare** | 18.155 mii lei  3.747.903,22 (euro) |

[***Descarcă***](https://www.fonduri-structurale.ro/descarca-document/32711) proiectul de HG

Propunerile și sugestiile de modificare și îmbunătățire pot fi transmise în decursul a **10 zile calendaristice** de la data publicării documentului, respectiv 29.04.2021, la adresa [acte.normative@mfe.gov.ro](mailto:acte.normative@mfe.gov.ro) sau prin [formularul](https://mfe.gov.ro/hg-modificare-digitalizare-imm/) pus la dispoziție pe site-ul MIPE.

***Sursa: MIPE***

🏵

APELURI – Finanțări

Future Makers: 50 de start-ups, 11 țări & 20.000 de euro premii

Ediția 4 a programului educațional [Future Makers](https://futuremakers.ro/resurse/castigatori-2020/" \t "_blank) oferă premii în valoare de 20.000 euro, incubare, mentorat internațional și conectare cu fonduri de investiții pentru tineri între 18 și 30 de ani din 11 țări central și est europene (Bulgaria, Croația, Cehia, Grecia, Ungaria, Moldova, România, Serbia, Slovacia, Slovenia și Ucraina).

Participanții beneficiază de mentorat din partea unor experți și antreprenori din 20 de țări, peste 30 de ore de ateliere antreprenoriale, de tehnologie și foresight, acces la experți în industrie, o platformă globală de educație și networking, pitch-uri în fața unor fonduri de investiții și business angels europeni și membership în comunitatea internațională Futures Space.

De asemenea, cele 50 de echipe participante vor avea ocazia să își prezinte ideile în fața juriului Future Makers în 18 noiembrie pentru premii de 20.000 de euro, în cadrul Future Summit, eveniment internațional dedicat trendurilor viitorului ce va avea loc în perioada 15-21 noiembrie. Înscrierile se fac până în 13 iunie [***aici***](http://bit.ly/FM_application).

Aplicațiile primite până în 16 mai beneficiază de un discount de 60%.

Pentru mai multe detalii puteți consulta rubrica noastră de [***alte finanțări***.](https://www.fonduri-structurale.ro/alte-finantari/448/social-innovation-solutions-global-shapers-bucharest-hub-future-makers-editia-iv)

„*Future Makers a pornit acum 4 ani de la nevoia de a aduce în România conversația globală despre a patra revoluție industrială şi schimbările generate de aceasta. Credem că tinerii sunt în poziția de a fi parte a viitorului ca antreprenori. Am susținut alături de partenerii noștri cu know-how, acces la rețele globale și peste 75.000 de euro pentru idei la început de drum și din 2021 trecem la nivelul următor alături de 50 de start-ups din 11 țări din Europa Centrală și de Est*”, Ciprian Stănescu, Președinte Social Innovation Solutions.

Printre câștigătorii Future Makers din anii trecuți se numără Polymore (algoritm AI de selecție a deșeurilor plastice), ACT (set de tacâmuri flexibile pentru persoane cu artrită), ART Link (soluție de realitiatea augumentată pentru artiști), Aventurile Tzitzi-Poc (teatru și AR pentru copii), Synovius (protoze pentru recuperare medicală), CardioMedive (dispozitiv medical ce analizează parametrii vitali esențiali), EcoTree (platformă de waste management), I’m Fine (aplicație de conectare a pacienților cu psihoterapeuți) sau Veltra (biciclete din bambus).

Future Makers este organizat de Social Innovation Solutions, cu susținerea Raiffeisen Bank și ENEL România, și co-organizat de Global Shapers Bucharest Hub. Mai multe detalii aici: <https://futuremakers.ro/>.

Social Innovation Solutions este o organizație ce oferă consultanță în impact social, inovație și foresight pentru ONG-uri și corporații, programe educaționale și competiții de business ca Social Impact Award, Future Makers, Impact Accelerator sau platformele de conversații Future Summit, Future Talks și Future Magazine.

Sursa: Future Makers

\*

Înscrieri deschise în Acceleratorul de implicare civică pentru tineri!

**Acceleratorul de implicare civică pentru tineri** este o inițiativă a Societății Academice din România, în parteneriat cu Asociația pentru Dezvoltare Activă, de transformare a 24 de tineri cu vârste între 15 și 26 de ani în lideri civici ai comunității lor.

Tinerii pot aplica la CivicAcc. cu o problemă pe care vor să o rezolve în localitatea lor de intervenție și vor fi sprijiniți cu formare inițială și continuă, mentorat, coaching și instrumentele necesare pentru schimbarea în bine a comunității.

Pentru înscrieri, persoanele interesate trebuie să îndeplinească următoarele **criterii**:

* să aibă cel puțin 15 și cel mult 26 de ani la data de 1 iulie 2021;
* inițiativa să se desfășoare în mediul rural sau în urbanul mic (localitatea de intervenție să fie o comună, un oraș sau municipiu cu sub 50.000 de locuitori);
* să provină din localitatea de intervenție sau să locuiască/studieze acolo.

Sunt invitați să aplice atât tinerii care locuiesc și studiază în comune, orașe sau municipii cu sub 50.000 de locuitori, cât și cei care provin de acolo, dar acum se află în urbanul mare la muncă sau studii, cât timp își propun să schimbe în bine comunitatea din care provin.

**Ce va oferi Acceleratorul de implicare civică pentru tineri?**

* formare inițială (sesiuni online de formare și un training fizic de 7 zile, care va avea loc la munte la finalul lunii iulie) pe teme precum: valori și leadership, bună guvernare, advocacy, community building, promovare în social media, blogging cetățenesc etc.
* șapte luni de coaching și mentorat 1 la 1 (iulie 2021-ianuarie 2021) cu un mentor de implicare civică, care te va sprijini să rezolvi problema cu care aplici în proiect și să devii un tânăr lider al comunității tale;
* întâlnire de 4 zile la București (în luna octombrie), unde:
* vei participa la o dezbatere cu parlamentarii, în cadrul unei vizite de studiu la Parlament;
* vei participa la o simulare de 2 zile a activității unui Consiliu Local;
* vei avea parte de un workshop de public-speaking și susținut evenimente de informare;
* networking și șansa de a participa la evenimente de dialog cu demnitari, lideri ai societății civile, antreprenori și diplomați, pe teme diverse precum: sustenabilitate, dezvoltare durabilă, responsabilitate socială, educație pentru secolul XXI etc;
* instrumentele necesare și tot suportul de care ai nevoie pentru a rezolva o problemă din localitatea de intervenție.

Termenul limită pentru înscriere este **30 aprilie 2021**.

Mai multe detalii sunt disponibile [***aici***](https://www.romaniacurata.ro/hai-in-acceleratorul-de-implicare-civica/?fbclid=IwAR3hLYAV-hxvQMXzEh8IDeJdnbmyI-0piBNp4irUOnjtnKOjmRAPhCQGHD4)

Sursa: [www.romaniacurata.ro](http://www.romaniacurata.ro/)

\*

**Sunt deschise înscrierile la competiția europeană „Întreprinderea Socială a Anului 2021”**

Până pe 31 mai 2021, întreprinderile sociale se pot înscrie în competiția **„Întreprinderea Socială a Anului 2021”** lansată de Social Firms Europe CEFEC.

Prin competiție se propune dezvoltarea antreprenorialului social prin oferirea a 2 premii *Start-Up Social Firm* și *Best Practices Social Firms* pentru întreprinderile eligibile care dau dovadă de bune practici în domeniul lor.

Pentru mai multe detalii consultați secțiunea de [alte finanțări](https://www.fonduri-structurale.ro/alte-finantari/449/social-firms-europe-cefec-concursul-intreprinderea-sociala-a-anului-2021).

Elena Buzilă, [www.fonduri-structurale.ro](http://www.fonduri-structurale.ro/)

Sursa: APIA

\*

A fost lansat apelul POCA pentru implementarea de acțiuni de formare în domeniul achizițiilor

AM POCA a lansat ieri, 27 aprilie 2021, Cererea de proiecte nr. IP21/2021 - ***Sprijin pentru implementarea de acțiuni de formare în domeniul achizițiilor la nivelul autorităților și instituțiilor publice***.

**Scopul** acestui apel non-competitiv este de a susține măsuri pentru îmbunătățirea competențelor personalului din administrația publică (funcționari publici, demnitari și personal contractual) implicat în procesul de derulare a procedurilor de achiziții publice.

Poate solicita finanțare în cadrul acestui apel **Institutul Național de Administrație.**

Cererea de proiecte face parte din cadrul mecanismului non-competitiv, este cu termen limită de depunere și are o alocare financiară eligibilă orientativă de **10.000.000,00 lei.**

**Fișa de proiect** poate fi depusă începând cu data lansării oficiale a cererii de proiecte. Sesiunea de depunere a fișelor de proiect va rămâne deschisă până la data de **14 mai 2021, ora 23:59**.

Cererea de finanțare se va depune, exclusiv prin aplicația MySMIS2014, până la data de **15 iunie 2021,** ora 23:59.

[***Descarcă***](https://www.fonduri-structurale.ro/descarca-document/32705) ghidul

Sursa: POCA

🏵🏵🏵

Din actualitatea europeană

CESE lansează ediția 2021 a Premiului societății civile, având ca temă politicile climatice

**Comitetul Economic și Social European (CESE) a lansat apelul la candidaturi pentru Premiul pentru societatea civilă 2021. Alegând politicile climatice ca temă a premiului său, CESE va selecta câștigătorii dintre inițiativele creative și inovatoare care vizează promovarea unei tranziții echitabile către o economie cu emisii scăzute de dioxid de carbon și rezilientă la schimbările climatice.**

Candidaturile pot fi depuse de toate organizațiile societății civile înregistrate oficial în Uniunea Europeană și care acționează la nivel local, regional, național sau european. Premiul este deschis și persoanelor fizice care își au reședința în UE. Inițiativele și proiectele eligibile trebuie să se desfășoare în UE.

CESE va recompensa un maximum de cinci proiecte dedicate climei, reflectând contribuția inestimabilă a societății civile la realizarea neutralității climatice

**Termenul de depunere a candidaturilor este 30 iunie 2021, ora 12:00 (ora Bruxelles-ului)**.

Proiectele trebuie să fi fost deja puse în aplicare sau să fie în curs de desfășurare. Cele planificate, dar a căror punere în aplicare nu a început încă la data de 30 iunie 2021, vor fi excluse.

Premiile, cu o valoare totală de **50 000 EUR**, vor fi împărțite între maximum cinci câștigători. Ceremonia de decernare a premiilor va avea loc probabil în cadrul sesiunii plenare a CESE din 8 și 9 decembrie 2021 de la Bruxelles, în funcție de situația sanitară.

**INFORMAȚII SUPLIMENTARE DESPRE TEMA EDIȚIEI DIN ACEST AN**

Fiind prima instituție a UE care a dat cuvântul Gretei Thunberg în primele zile ale mișcării mondiale de grevă pentru climă, Fridays for Future, CESE a fost dintotdeauna un fervent apărător al măsurilor ascendente în domeniul climei.

Astfel, CESE a subliniat dintotdeauna importanța organizațiilor locale și a fiecărei persoane în realizarea tranziției către neutralitatea climatică. Acestea joacă un rol esențial, contribuind la o schimbare a normelor și a comportamentelor, la ecologizarea economiei pe plan local sau stimulând tranziția către societăți cu emisii nete egale cu zero la nivel local sau regional.

Prin activitatea sa, CESE a subliniat în repetate rânduri că succesul Pactului verde european – în temeiul căruia UE s-a angajat să atingă neutralitatea climatică până în 2050 – depinde de acțiunile și de angajamentul tuturor părților interesate. Una dintre inițiativele-cheie ale Pactului verde european – Pactul climatic european – trebuie să se concentreze pe încurajarea cetățenilor de a deveni mai degrabă o parte a soluției decât a problemei, capacitându-i pentru a schimba sistemele care ne-au condus la criza climatică.

De asemenea, CESE acordă o importanță deosebită implicării tinerilor în acțiunile de combatere a schimbărilor climatice. În luna martie a acestui an, evenimentul anual intitulat Europa ta, părerea ta!, care reunește elevi de liceu din toate statele membre ale UE și din țările candidate la UE, a simulat o conferință internațională privind schimbările climatice (COP) și a găzduit numeroși activiști cunoscuți din domeniul climei.

Dedicând premiul său emblematic acestui subiect de maximă importanță, CESE dorește să onoreze și să prezinte eforturile actorilor nestatali depuse până în prezent în domeniul climei. Premiul urmărește, în același timp, să încurajeze proiectele în curs și să le inspire pe cele noi, subliniind astfel contribuția pe care organizațiile societății civile și cetățenii o pot aduce la Pactul verde european.

Premiul pentru societatea civilă 2021 va fi decernat proiectelor și inițiativelor remarcabile care acoperă cel puțin unul dintre următoarele aspecte:

promovarea implicării depline și/sau a acceptării societății civile în tranziția către o societate neutră din punct de vedere climatic;

promovarea participării cetățenilor la dezbaterea privind schimbările climatice;

conceperea/punerea în aplicare de proiecte care să inspire și să promoveze o tranziție către stiluri de viață favorabile climei pentru oameni în mediul lor și la locurile lor de muncă, inclusiv de către angajatori sau organizațiile lucrătorilor;

promovarea sensibilizării consumatorilor cu privire la schimbările climatice sau încurajarea schimbărilor comportamentale și a schimbărilor de norme sociale în contextul crizei climatice;

conceperea/punerea în aplicare de proiecte care promovează politici climatice active la nivel local/regional/național sau european;

promovarea justiției climatice în sens larg, ținând seama de drepturile omului și de responsabilitatea socială a întreprinderilor; încurajarea sensibilizării cu privire la schimbările climatice în rândul unui public mai larg, mai diversificat și/sau defavorizat/marginalizat; asigurarea faptului că nicio categorie socială nu este lăsată în urmă în tranziția către o economie și o societate neutre din punct de vedere climatic;

promovarea educației în domeniul climei în școlile de toate nivelurile; conceperea/punerea în aplicare a unor proiecte care să sensibilizeze copiii și tinerii cu privire la schimbările climatice și la soluțiile la acestea;

sensibilizarea cu privire la impactul schimbărilor climatice și promovarea acțiunilor care vizează creșterea rezilienței și adaptarea la schimbările climatice;

promovarea implicării societății civile în punerea în aplicare a politicilor climatice la nivel local/regional/național sau european;

promovarea cetățeniei active și a emancipării prin implicarea în proiecte care promovează o tranziție echitabilă și creează noi interacțiuni civice care conduc la o economie neutră din punctul de vedere al impactului asupra climei;

promovarea implicării active a tinerilor în propunerea și punerea în aplicare a unor soluții în domeniul climei, precum și capacitarea tinerilor pentru a se implica în procesele decizionale privind politicile climatice și de mediu la nivel local/regional/național sau european.

Publicațiile literare sau științifice de orice tip și pe orice suport, produsele audiovizuale și orice tip de opere de artă nu sunt eligibile pentru premiu.

Prezentarea completă a cerințelor și formularul de candidatură online sunt disponibile pe site-ul internet al CESE: <http://www.eesc.europa.eu/civilsocietyprize/>

**DESPRE PREMIUL SOCIETĂȚII CIVILE**

În 2021, CESE va decerna cel de-al 12-lea Premiu pentru societatea civilă. Dedicat an de an unei alte teme de interes major pentru UE, premiul recompensează și încurajează inițiativele și realizările organizațiilor societății civile și/sau ale persoanelor care au contribuit în mod semnificativ la promovarea valorilor comune care consolidează coeziunea și integrarea europeană.

În 2020, CESE a înlocuit Premiul pentru societatea civilă cu un premiu unic, Premiul pentru solidaritatea civilă, dedicat luptei împotriva COVID-19. Prin acest premiu, CESE a adus un omagiu unui număr de 23 de organizații ale societății civile, persoane fizice și întreprinderi private din întreaga UE, care au dat dovadă de o solidaritate și o responsabilitate civică excepționale în lupta împotriva pandemiei și în atenuarea urmărilor teribile ale acesteia. În 2019, Premiul pentru societatea civilă a sărbătorit egalitatea de gen și emanciparea femeilor.

Vă rugăm să încurajați organizațiile societății civile din țara și din rețeaua dumneavoastră să își depună candidatura pentru ediția din 2021 a Premiului CESE pentru societatea civilă, contribuind astfel la recompensarea unor proiecte valoroase.

\*

Voluntariatul în rândul tinerilor: Comisia solicită opinia publicului cu privire la mobilitatea tinerilor voluntari

**Comisia lansează astăzi, 28 aprilie, o consultare publică privind mobilitatea tinerilor voluntari în întreaga UE. Prin consultarea care va dura 12 săptămâni, se vor colecta opiniile cetățenilor și se vor identifica noi provocări și oportunități în domeniul voluntariatului în rândul tinerilor.**

Mariya **Gabriel**, comisarul european pentru inovare, cercetare, cultură, educație și tineret, a declarat: „Solidaritatea este o valoare esențială a Uniunii. În fiecare an, mii de tineri voluntari o pun în practică prin activități transfrontaliere care le conferă noi competențe, construind în același timp o Europă favorabilă incluziunii. Avem datoria de a le asigura tinerilor noștri un cadru european de politici într-o formă optimă, care să îmbunătățească și mai mult calitatea activităților lor de voluntariat și să elimine obstacolele rămase în calea mobilității transfrontaliere. Iată scopul acestei noi inițiative, care, în același timp, sprijină reziliența și redresarea societăților noastre europene.”

Consultarea va contribui la revizuirea [Recomandării Consiliului din 2008 privind mobilitatea tinerilor voluntari](https://eur-lex.europa.eu/legal-content/EN/TXT/?uri=celex%3A32008H1213%2801%29)[Căutați traducerile disponibile pentru linkul precedentEN**•••**](javascript:void(0)), pentru a o adapta la o societate în continuă evoluție. Această inițiativă le va permite tinerilor din Europa să profite pe deplin de oportunitățile oferite de noul [Corp european de solidaritate](https://europa.eu/youth/news/european-solidarity-corps-2021-2027-launched_en)[Căutați traducerile disponibile pentru linkul precedentEN**•••**](javascript:void(0)) și să participe la condiții optime la activitățile transfrontaliere de solidaritate organizate de autoritățile naționale sau de organisme private.

Se vor lua în considerare provocările în materie de sănătate, cum ar fi pandemia de COVID-19, precum și digitalizarea, incluziunea socială, solidaritatea între generații și schimbările climatice. Consultarea se va baza pe propunerile concrete ale unui grup de experți, precum și pe un [studiu privind înlăturarea obstacolelor din calea activităților transfrontaliere de solidaritate](https://op.europa.eu/en/publication-detail/-/publication/1a7042cb-e678-11ea-ad25-01aa75ed71a1)[Căutați traducerile disponibile pentru linkul precedentEN**•••**](javascript:void(0)).

Atât grupul de experți, cât și studiul furnizează dovezi preliminare și informații cu privire la obstacolele, provocările, nevoile și oportunitățile din peisajul solidarității transfrontaliere. [Consultarea publică](https://ec.europa.eu/info/law/better-regulation/have-your-say/initiatives/12774-Mobility-of-young-volunteers-across-the-European-Union-Update-of-the-EU-framework) și [informații suplimentare](https://europa.eu/youth/strategy/mobility_en)[Căutați traducerile disponibile pentru linkul precedentEN**•••**](javascript:void(0)) sunt disponibile online.

**Persoane de contact pentru presă:**

Sonya Gospodinova — Tel.:+ 32 229 66953;

Sinéad Meehan-van Druten — Tel.:+ 32 229 84094

\*

Gestionarea migrației: noua strategie a UE privind returnarea voluntară și reintegrarea

Astăzi, Comisia adoptă prima [strategie a UE privind returnarea voluntară și reintegrarea](https://ec.europa.eu/home-affairs/sites/default/files/pdf/27042021-eu-strategy-voluntary-return-reintegration-com-2021-120_en.pdf). Strategia promovează returnarea voluntară și reintegrarea ca parte integrantă a unui sistem comun al UE pentru returnări, un obiectiv-cheie al [noului Pact privind migrația și azilul](https://ec.europa.eu/info/strategy/priorities-2019-2024/promoting-our-european-way-life/new-pact-migration-and-asylum_ro). Aceasta stabilește măsuri practice menite să consolideze cadrul juridic și operațional pentru returnările voluntare din Europa și din țările de tranzit, să amelioreze calitatea programelor de returnare și reintegrare, să stabilească legături mai bune cu inițiativele de dezvoltare și să consolideze cooperarea cu țările partenere.

Vicepreședintele pentru promovarea modului nostru de viață european, Margaritis **Schinas**, a declarat: *„UE construiește un nou ecosistem în materie de returnări – vizând intensificarea cooperării în materie de readmisie, îmbunătățirea cadrului de guvernanță, dotarea Frontex cu un nou mandat operațional privind returnările și numirea unui coordonator UE pentru returnare. Strategia de astăzi privind returnările voluntare și reintegrarea este un alt element al acestui puzzle. Returnările sunt mai eficace atunci când sunt voluntare și însoțite de opțiuni reale de reintegrare pentru persoanele returnate, iar această strategie va dezvolta o abordare mai uniformă și mai coordonată între statele membre pentru a valorifica întregul lor potențial.”*

Comisarul pentru afaceri interne, Ylva **Johansson**, a declarat: *„Doar aproximativ o treime dintre persoanele care nu au drept de ședere în UE se întorc în țara lor de origine și mai puțin de 30 % dintre acestea fac acest lucru în mod voluntar. Returnările voluntare sunt întotdeauna opțiunea mai bună: acestea plasează persoana în centrul atenției, sunt mai eficace și mai puțin costisitoare. Prima noastră strategie privind returnarea voluntară și reintegrarea va ajuta persoanele returnate atât din UE, cât și din țările terțe, să profite de oportunitățile din țara lor de origine, să contribuie la dezvoltarea comunității și să consolideze încrederea în sistemul nostru de migrație pentru a-l face mai eficace.”*

**Un cadru juridic și operațional eficace**

Decalajele dintre procedurile de azil și cele de returnare, provocările legate de prevenirea sustragerii de la procedură, resursele insuficiente, lipsa datelor, fragmentarea globală și capacitatea administrativă limitată de a da curs deciziilor de returnare contribuie la utilizarea redusă a programelor de returnare voluntară asistată. Prin propunerea de [reformare a Directivei privind returnarea](https://eur-lex.europa.eu/legal-content/RO/TXT/?uri=CELEX:52018PC0634), [propunerea modificată de Regulament privind procedurile de azil](https://eur-lex.europa.eu/legal-content/ro/TXT/?qid=1601291268538&uri=COM%3A2020%3A611%3AFIN), [Regulamentul privind gestionarea situațiilor legate de azil și migrație](https://eur-lex.europa.eu/legal-content/ro/TXT/?qid=1601291110635&uri=COM%3A2020%3A610%3AFIN) și [Regulamentul revizuit privind Eurodac](https://eur-lex.europa.eu/legal-content/ro/TXT/?qid=1601295417610&uri=COM%3A2020%3A614%3AFIN), Comisia va continua să instituie **proceduri** și norme **comune rapide și echitabile** privind azilul și returnarea, să monitorizeze acordarea asistenței pentru returnare și reintegrare și să reducă riscul de deplasări neautorizate. Prin intermediul mandatului său consolidat, **Frontex** poate sprijini statele membre în toate etapele procesului de returnare voluntară și de reintegrare, inclusiv în ceea ce privește consilierea premergătoare returnării, sprijinul ulterior sosirii și monitorizarea eficacității asistenței pentru reintegrare. **Coordonatorul pentru returnare** și **Rețeaua la nivel înalt pentru returnare** vor oferi sprijin tehnic suplimentar statelor membre pentru a reuni diferitele componente ale politicii UE în materie de returnare.

**Îmbunătățirea calității programelor de returnare voluntară asistată**

Furnizarea de consiliere timpurie, personalizată și eficace în materie de returnare, care să țină seama de circumstanțele individuale, de nevoile copiilor și ale grupurilor vulnerabile, precum și de sprijinul după returnare, îmbunătățește șansele persoanelor returnate de a se reintegra cu succes și în mod durabil în comunitățile din țara lor de origine. Comisia va colabora cu Frontex pentru a elabora un **program de formare comun pentru consilierii în materie de returnare** care să completeze sprijinul existent din partea agenției și să utilizeze mai bine instrumentele online, cum ar fi **inventarul privind asistența pentru returnare și reintegrare** (*Return and Reintegration Assistance Inventory*) și **Instrumentul de asistență pentru reintegrare**. Comisia, în cooperare cu statele membre, Frontex și Rețeaua europeană pentru returnare și reintegrare, va elabora, de asemenea, **un cadru de calitate pentru furnizorii de servicii de reintegrare**, bazat pe standarde comune pentru gestionarea proiectelor, sprijinit de finanțare din partea UE.

**Consolidarea cooperării cu țările partenere**

Cooperarea privind returnarea voluntară și reintegrarea este un aspect esențial al parteneriatelor în materie de migrație pe care UE le îl va consolida în cadrul noului Pact privind migrația și azilul. UE va sprijini **asumarea proceselor de reintegrare** în țările partenere prin consolidarea capacităților, punerea la dispoziția personalului a competențelor necesare sau sprijinirea structurilor de guvernanță pentru a răspunde nevoilor economice, sociale și psihosociale specifice ale persoanelor returnate. De asemenea, UE va continua să ofere asistență pentru **returnarea voluntară și reintegrarea migranților blocați în alte țări**, inclusiv prin explorarea unor noi parteneriate. În sfârșit, UE va consolida legăturile dintre programele de reintegrare și alte **inițiative relevante în materie de dezvoltare** din țările partenere. Comisia va asigura o utilizare mai coordonată a **resurselor financiare** care vor fi disponibile în cadrul diferitelor fonduri ale UE pentru a sprijini întregul proces de returnare voluntară și de reintegrare.

**Context**

Strategia de astăzi se înscrie în eforturile UE de a realiza un sistem comun de returnare la nivelul UE în cadrul noului Pact privind migrația și azilul.

Strategia se bazează pe rezultatele și experiența acumulată în punerea în aplicare a programelor naționale și a inițiativelor finanțate de UE în țările partenere, inclusiv pe activitatea desfășurată de Rețeaua europeană pentru returnare și reintegrare, Frontex și Inițiativa comună UE-Organizația Internațională pentru Migrație pentru protecția și reintegrarea migranților.

**Informații suplimentare**

[Comunicare:](https://ec.europa.eu/home-affairs/sites/default/files/pdf/27042021-eu-strategy-voluntary-return-reintegration-com-2021-120_en.pdf) Strategia UE privind returnarea voluntară și reintegrarea

[Documentul de lucru al serviciilor Comisiei:](https://ec.europa.eu/home-affairs/sites/default/files/pdf/27042021-eu-strategy-voluntary-return-reintegration-swd-2021-121_en.pdf) Cadrul UE privind consilierea în materie de returnare și Instrumentul de asistență pentru reintegrare

[Întrebări și răspunsuri:](https://ec.europa.eu/commission/presscorner/detail/en/qanda_21_1932) Strategia UE privind returnarea voluntară și reintegrarea

**PDF imprimabil -** Noua strategie a UE privind returnarea voluntară și reintegrarea română (48.725 kB - PDF) [Descărcați](https://ec.europa.eu/commission/presscorner/api/files/document/print/ro/ip_21_1931/IP_21_1931_RO.pdf)

Date de contact pentru presă

Adalbert JAHNZ

Telefon

+ 32 2 295 31 56

Adresă

[adalbert.jahnz@ec.europa.eu](mailto:adalbert.jahnz@ec.europa.eu)

Ciara BOTTOMLEY

Telefon

+32 2 296 99 71

Adresă

[ciara.bottomley@ec.europa.eu](mailto:ciara.bottomley@ec.europa.eu)

Laura BERARD

Telefon

+32 2 295 57 21

Adresă

[laura.berard@ec.europa.eu](mailto:laura.berard@ec.europa.eu)

\*

O mai bună legiferare – să ne unim forțele pentru a îmbunătăți legislația UE și a ne pregăti pentru viitor

Comisia a adoptat astăzi o [comunicare privind o mai bună legiferare](https://ec.europa.eu/info/files/better-regulation-joining-forces-make-better-laws_en), propunând mai multe îmbunătățiri ale procesului legislativ al UE. Pentru a stimula redresarea Europei, este mai important ca oricând să legiferăm cât mai eficient posibil, iar normele UE să fie mai bine adaptate la nevoile viitorului.

Maroš **Šefčovič**, vicepreședintele pentru relații interinstituționale și prospectivă, a declarat: „*Deși sistemul pentru o mai bună legiferare pe care îl folosește Comisia se numără deja printre cele mai performante din lume, aceasta nu înseamnă că nu i se pot aduce îmbunătățiri. Prin urmare, ne intensificăm eforturile de simplificare a legislației UE și de reducere a sarcinilor administrative pe care le generează, utilizând în același timp mai bine analiza prospectivă strategică și sprijinind sustenabilitatea și digitalizarea. Cu toate acestea, pentru a realiza obiectivele pe care ni le-am propus, toate părțile interesate trebuie să colaboreze la elaborarea unor politici UE de înaltă calitate, care, în practică, să aibă ca rezultat o Europă mai puternică și mai rezilientă.”*

Cooperarea dintre instituțiile UE, statele membre și părțile interesate, printre care partenerii sociali, întreprinderile și societatea civilă, este esențială. Pentru a face față provocărilor actuale și viitoare, Comisia a propus următoarele acțiuni:

**Eliminarea obstacolelor și a birocrației, care încetinesc** investițiile și construirea unei infrastructuri adaptate pentru secolul XXI, în colaborare cu statele membre, cu regiunile și cu principalele părți interesate.

Simplificarea consultărilor publice prin **introducerea unei singure cereri de contribuții** pe portalul [Exprimați-vă părerea!](https://ec.europa.eu/info/law/better-regulation/have-your-say), care a fost îmbunătățit.

**Introducerea principiul numărului constant**, pentru a reduce la minimum sarcinile pentru cetățeni și întreprinderi, acordând o atenție deosebită implicațiilor și costurilor aplicării legislației, în special pentru întreprinderile mici și mijlocii. Acest principiu garantează că orice sarcini nou-introduse sunt compensate prin eliminarea unor sarcini echivalente din același domeniu de politică.

Integrarea **obiectivelor de dezvoltare durabilă ale Organizației Națiunilor Unite**, pentru a ne asigura că propunerile legislative contribuie la Agenda de dezvoltare durabilă pentru 2030.

Îmbunătățirea modului în care acțiunile care vizează o mai bună legiferare abordează și **sprijină sustenabilitatea** și transformarea digitală.

**Integrarea analizei prospective strategice în procesul de elaborare a politicilor** pentru a ne asigura că acestea sunt adecvate pentru viitor, de exemplu prin luarea în considerare a megatendințelor emergente în context ecologic, digital, geopolitic și socioeconomic.

**Etapele următoare**

O mai bună legiferare este și un obiectiv, și o responsabilitate a tuturor instituțiilor UE. Vom purta un dialog cu Parlamentul European și cu Consiliul privind eforturile acestora de a evalua și a monitoriza impactul legislației UE și al programelor de cheltuieli ale UE. În plus, vom coopera mai strâns cu autoritățile locale, regionale și naționale și cu partenerii sociali în ceea ce privește elaborarea politicilor UE.

Unele dintre noile elemente ale comunicării au început deja să fie puse în practică, cum ar fi activitatea platformei „Pregătiți pentru viitor”, care oferă consiliere cu privire la modalitățile prin care legislația UE poate fi concepută astfel încât să fie mai ușor de respectat, mai eficientă și mai adecvată pentru viitor. Altele vor fi puse în aplicare în lunile următoare. În acest an vor fi publicate, printre altele:

**Analiza anuală a sarcinii de reglementare**, aferentă anului 2020, care prezintă rezultatele eforturilor Comisiei de reducere a sarcinii administrative.

**Orientările revizuite și setul de instrumente privind o mai bună legiferare** pentru a ține seama de noile elemente prevăzute în comunicare; serviciile Comisiei Europene vor beneficia de orientări concrete pentru pregătirea de noi inițiative și propuneri, gestionarea de programe și evaluarea legislației existente.

**Context**

În 2019, Comisia a realizat un bilanț al agendei sale pentru o mai bună reglementare, confirmând faptul că sistemul funcționează în general bine, dar că sunt necesare îmbunătățiri pentru a reflecta experiența dobândită.

UE are o experiență îndelungată de elaborare a politicilor pe bază de date concrete, inclusiv reducerea sarcinilor de reglementare, începând din 2002. Aceasta include evaluări periodice ale legislației existente, un sistem foarte avansat de evaluare a impactului, o abordare de vârf a consultării părților interesate și un program cuprinzător de reducere a sarcinii administrative (REFIT).

**Informații suplimentare**

[Comunicarea din 2021 privind o mai bună legiferare](https://ec.europa.eu/info/files/better-regulation-joining-forces-make-better-laws_en)

[Întrebări și răspunsuri privind Comunicarea din 2021 privind o mai bună legiferare](https://ec.europa.eu/commission/presscorner/detail/en/qanda_21_1902)

[Exercițiul de evaluare 2019](https://ec.europa.eu/info/law/law-making-process/planning-and-proposing-law/better-regulation-why-and-how/better-regulation-taking-stock-and-sustaining-our-commitment_en#:~:text=In%20late%202018%2Fearly%202019%2C%20the%20Commission%20took%20stock,other%20EU%20institutions%20as%20well%20as%20Commission%20staff.)

[Agenda pentru o mai bună reglementare](https://ec.europa.eu/info/law/law-making-process/planning-and-proposing-law/better-regulation-why-and-how_ro)

[Procesul legislativ în UE](https://ec.europa.eu/info/law/law-making-process_ro)

[Portalul „Exprimați-vă părerea!”](https://ec.europa.eu/info/law/better-regulation/have-your-say)

[Platforma „Pregătiți pentru viitor”](https://ec.europa.eu/info/law/law-making-process/planning-and-proposing-law/better-regulation-why-and-how_ro)

[REFIT – Norme UE mai simple, mai puțin costisitoare și adaptate exigențelor viitorului](https://ec.europa.eu/info/law/law-making-process/evaluating-and-improving-existing-laws/refit-making-eu-law-simpler-less-costly-and-future-proof_ro)

\*

Uniunea Europeană a sănătății Comisia publică o consultare publică deschisă privind Spațiul european al datelor medicale

Astăzi, Comisia a publicat o [consultare publică](https://ec.europa.eu/info/law/better-regulation/have-your-say/initiatives/12663-A-European-Health-Data-Space/public-consultation) deschisă privind Spațiul european al datelor medicale (EHDS) - o componentă importantă a Uniunii Europene a sănătății. EHDS urmărește să utilizeze integral sănătatea digitală pentru a oferi asistență medicală de înaltă calitate și pentru a reduce inegalitățile. Spațiul va promova accesul la date medicale pentru prevenire, diagnosticare și tratament, cercetare și inovare, precum și pentru elaborare de politici și legislație. EHDS va plasa în centrul său drepturile persoanelor de a-și controla propriile date medicale cu caracter personal. Consultarea va rămâne deschisă pentru răspunsuri până la 26 iulie 2021.

**Stella Kyriakides**, comisarul pentru sănătate și siguranță alimentară, a declarat: ″*Spațiul european al datelor privind sănătatea va fi o componentă esențială a unei puternice Uniuni Europene a sănătății. El va permite colaborarea la nivelul UE pentru o asistență medicală mai bună, o cercetare mai bună și o mai bună elaborare a politicilor în domeniul sănătății. Invit toți cetățenii și toate părțile interesate să participe la consultare pentru a ne ajuta să profităm de forța pe care o reprezintă datele, în beneficiul sănătății noastre. Acest lucru va trebui să se bazeze pe o bază de drepturi ale cetățenilor solidă, care nu sunt negociabile, inclusiv protecția vieții private și a datelor.″*

Soluțiile inovatoare și tehnologiile digitale, inclusiv inteligența artificială (IA), pot transforma sistemele de sănătate. Ele le pot face mai sustenabile și pot îmbunătăți sănătatea oamenilor. Dezvoltarea acestor tehnologii presupune accesul securizat al cercetătorilor și al inovatorilor la volume mari de date medicale.

Această consultare publică se axează pe:

accesul la datele medicale și utilizarea acestora pentru furnizarea de asistență medicală, cercetare și inovare, elaborarea de politici și luarea deciziilor în materie de reglementare;

promovarea unei veritabile piețe unice a serviciilor și produselor digitale de sănătate, inclusiv a celor inovatoare.

**Context**

Crearea unui Spațiu european al datelor medice este una dintre prioritățile-cheie în domeniul sănătății ale actualei Comisii. Scopul EHDS este de a promova schimbul de date medicale și de a sprijini cercetarea cu privire la noile strategii de prevenție, precum și cu privire la tratamente, medicamente, dispozitive medicale și rezultate.

În [Comunicarea privind strategia europeană privind datele](https://eur-lex.europa.eu/legal-content/RO/TXT/?uri=CELEX%3A52020DC0066&qid=1620039642359), Comisia și-a anunțat obiectivul de a obține rezultate concrete în domeniul datelor privind sănătatea și de a înțelege potențialul generat de evoluțiile din domeniul tehnologiilor digitale. Colectarea, accesarea, stocarea, utilizarea și reutilizarea datelor în domeniul asistenței medicale prezintă provocări specifice care trebuie abordate. Acest lucru necesită un cadru de reglementare care să servească cel mai bine interesele și drepturile persoanelor, în special în ceea ce privește prelucrarea datelor medicale personale sensibile. În acest context, Comisia a adoptat propunerea sa referitoare la [Legea privind guvernanța datelor (2020)](https://ec.europa.eu/commission/presscorner/detail/ro/ip_20_2102), cu condiții privind accesul la date și dispoziții pentru a promova încrederea în schimbul voluntar de date.

Facilitarea unui acces mai bun la datele medicale și a schimbului de astfel de date este esențială pentru a asigura o mai mare accesibilitate, disponibilitate și accesibilitate din punct de vedere financiar a asistenței medicale. Aceasta va stimula inovarea în domeniul sănătății și al îngrijirii pentru un tratament și rezultate mai bune și va încuraja soluțiile inovatoare care utilizează tehnologiile digitale, inclusiv IA.

**Pentru mai multe Informații**

[Consultarea publică](https://ec.europa.eu/info/law/better-regulation/have-your-say/initiatives/12663-A-European-Health-Data-Space/public-consultation)

[Foaia de parcurs privind spațiul european al datelor medicale](https://ec.europa.eu/info/law/better-regulation/have-your-say/initiatives/12663-A-European-Health-Data-Space-)

[Site-ul web al Comisiei privind Spațiul european al datelor medicale](https://ec.europa.eu/health/ehealth/dataspace_ro)

[e-sănătate: Servicii digitale de sănătate și asistență medicală](https://ec.europa.eu/health/ehealth/home_ro)

**PDF imprimabil -** Consultare publică deschisă privind Spațiul european al datelor medicale

română (41.825 kB - PDF) [Descărcați (41.825 kB - PDF)](https://ec.europa.eu/commission/presscorner/api/files/document/print/ro/ip_21_2083/IP_21_2083_RO.pdf)

**Date de contact pentru presă**

**Stefan DE KEERSMAECKER**

Telefon

+32 2 298 46 80

Adresă

[stefan.de-keersmaecker@ec.europa.eu](mailto:stefan.de-keersmaecker@ec.europa.eu)

**Darragh CASSIDY**

Telefon

+32 2 298 39 78

Adresă

[darragh.cassidy@ec.europa.eu](mailto:darragh.cassidy@ec.europa.eu)

***Sursa: https://ec.europa.eu/romania/news\_ro***

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

De asemenea, aveţi la dispoziţie şi chestionarul de evaluare a Buletinului Informativ pe care îl puteţi descărca de pe pagina de internet a instituţiei, de la secţiunea „Buletin informativ”.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/